               EURÓPAI BIZOTTSÁG
            Brüsszel, 2019.11.14.
            COM(2019) 590 final
            2019/0263(NLE)
            Javaslat
            A TANÁCS HATÁROZATA
            az egyrészről az Amerikai Egyesült Államok, másrészről az Európai Unió és tagállamai, harmadrészről Izland és negyedrészről a Norvég Királyság között 2011. június 16-án és 21-én aláírt légiközlekedési megállapodás alkalmazásáról szóló, egyrészről az Európai Unió és tagállamai, másrészről Izland és harmadrészről a Norvég Királyság közötti kiegészítő megállapodásnak a Horvát Köztársaság Európai Unióhoz való csatlakozásának figyelembevétele céljából történő módosításáról szóló jegyzőkönyvnek az Európai Unió és tagállamai nevében történő megkötéséről

               INDOKOLÁS

               1.A JAVASLAT HÁTTERE

               •A javaslat indokai és céljai

                  A csatlakozási okmány 6. cikkének (2) bekezdésével összhangban Horvátország vállalja, hogy csatlakozik az Unió és a tagállamok által harmadik országokkal kötött vagy aláírt megállapodásokhoz. E megállapodások közé tartozik az Amerikai Egyesült Államok, az Európai Unió és tagállamai, Izland és Norvégia közötti légiközlekedési megállapodás (a továbbiakban: négyoldalú megállapodás) alkalmazásáról szóló, az Európai Unió és tagállamai, Izland és Norvégia közötti kiegészítő megállapodás (a továbbiakban: kiegészítő megállapodás), amely az említett megállapodás alapján szabályozza a három európai fél közötti kapcsolatot. A négyoldalú megállapodás pedig az Amerikai Egyesült Államok, valamint az Európai Közösség és tagállamai közötti légiközlekedési megállapodás (a továbbiakban: EU–USA légi közlekedési megállapodás) hatályát kiterjeszti Izlandra és Norvégiára.

                  A csatlakozási okmány 6. cikkének (2) bekezdése értelmében Horvátországnak a szóban forgó megállapodásokhoz való csatlakozásáról a megállapodásokhoz csatolt és az érintett harmadik országokkal a Tanács által a tagállamok nevében egyhangúlag eljárva megkötött jegyzőkönyvben kell megállapodni. Ezen túlmenően a tagállamok nevében a Bizottság folytatja le a tárgyalásokat az említett jegyzőkönyvekről.

                  A Bizottság ennek megfelelően tárgyalásokat folytatott egy, a kiegészítő megállapodást módosító jegyzőkönyvről, amely lehetővé teszi Horvátország csatlakozását a megállapodáshoz.

                  E javaslat célja az Európai Unió működéséről szóló szerződés (a továbbiakban: EUMSZ) 218. cikke (6) bekezdésének a) pontján és a csatlakozási okmány 6. cikkének (2) bekezdésén alapuló tanácsi határozat meghozatala a jegyzőkönyvnek az Unió és a tagállamok nevében történő, a jegyzőkönyv aláírását követő megkötéséről.

               •Háttér-információk

               A Horvátország által a csatlakozási okmány 6. cikkének (2) bekezdése szerint tett kötelezettségvállalás vonatkozik az EU–USA légi közlekedési megállapodásra és a négyoldalú megállapodásra is. A Bizottság ezért tárgyalásokat folytatott az említett megállapodásokat módosító jegyzőkönyvekről is, amelyek lehetővé teszik Horvátország csatlakozását a megállapodásokhoz. E javaslattal párhuzamosan előterjesztésre kerülnek az említett jegyzőkönyvek aláírásáról és ideiglenes alkalmazásáról, valamint megkötéséről szóló tanácsi határozatokra irányuló javaslatok, csakúgy, mint a kiegészítő megállapodást módosító jegyzőkönyv aláírásáról és ideiglenes alkalmazásáról szóló tanácsi határozatra irányuló javaslat.

               •Összhang a szabályozási terület jelenlegi rendelkezéseivel

               Az EU–USA légiközlekedési megállapodás volt az első átfogó légiközlekedési megállapodás az Unió egyik legfontosabb légiközlekedési partnerével. Ez a világ legjelentősebb légiközlekedési megállapodása, amely évente több mint 80 millió ülőhelyet érint, és mint ilyen az Unió légiközlekedési külpolitikájának egyik sarokköve. A négyoldalú megállapodás révén Izlandra és Norvégiára történt kiterjesztésével tovább nőtt a jelentősége. A jegyzőkönyv lehetővé teszi Horvátország számára, hogy a szóban forgó megállapodás előnyeit élvezhesse.

               •Összhang a javaslat által érintett területen meglévő rendelkezésekkel

               A jegyzőkönyv lehetővé teszi Horvátország számára, hogy teljesítse a csatlakozási okmány 6. cikkének (2) bekezdése szerinti, a kiegészítő megállapodáshoz való csatlakozásra vonatkozó kötelezettségét.

               2.JOGALAP, SZUBSZIDIARITÁS ÉS ARÁNYOSSÁG

               •Jogalap

               Az EUMSZ 100. cikke (2) bekezdésének a 218. cikk (6) bekezdésének a) pontjával összefüggésben értelmezett rendelkezései, valamint a csatlakozási okmány 6. cikke (2) bekezdésének második albekezdése.

               •Szubszidiaritás (nem kizárólagos hatáskör esetén)

                A jegyzőkönyv lehetővé teszi Horvátország számára, hogy élvezhesse a négyoldalú megállapodás előnyeit, egyenlő és egységes feltételeket teremt a piacra jutás tekintetében, és a szabályozási együttműködésre és a konvergenciára vonatkozó új rendelkezések alapjául szolgál a légi szolgáltatások biztonságos, zavartalan és hatékony üzemeltetése szempontjából alapvető fontosságú területeken. A szóban forgó rendelkezéseket csak uniós szinten lehet meghozni.

               •Arányosság

                  A jegyzőkönyv a szóban forgó kérdésre – nevezetesen Horvátországnak a kiegészítő megállapodáshoz való csatlakozására – korlátozódik, és nem érint más ügyeket.

               •A jogi aktus típusának megválasztása

                  Nemzetközi megállapodás.

               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI

               •A jelenleg hatályban lévő jogszabályok utólagos értékelése / célravezetőségi vizsgálata

                  Tárgytalan.

               •Az érdekelt felekkel folytatott konzultációk

                  Tárgytalan.

               •Szakértői vélemények beszerzése és felhasználása

                  Tárgytalan.

               •Hatásvizsgálat

                  Tárgytalan.

               •Célravezető szabályozás és egyszerűsítés

                  Tárgytalan.

               •Alapjogok

                  Tárgytalan.

               4.KÖLTSÉGVETÉSI VONZATOK

                  A javaslat nincs hatással az uniós költségvetésre.

               5.EGYÉB ELEMEK

               •A javasolt megállapodás összefoglalása

                  A jegyzőkönyv egy, Horvátországnak a kiegészítő megállapodáshoz való csatlakozásáról szóló rendelkezésből, valamint a jegyzőkönyv hatálybalépéséről és ideiglenes alkalmazásáról szóló rendelkezésekből áll.

               2019/0263 (NLE)

               Javaslat

               A TANÁCS HATÁROZATA

               az egyrészről az Amerikai Egyesült Államok, másrészről az Európai Unió és tagállamai, harmadrészről Izland és negyedrészről a Norvég Királyság között 2011. június 16-án és 21-én aláírt légiközlekedési megállapodás alkalmazásáról szóló, egyrészről az Európai Unió és tagállamai, másrészről Izland és harmadrészről a Norvég Királyság közötti kiegészítő megállapodásnak a Horvát Köztársaság Európai Unióhoz való csatlakozásának figyelembevétele céljából történő módosításáról szóló jegyzőkönyvnek az Európai Unió és tagállamai nevében történő megkötéséről

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben 218. cikke (6) bekezdésének a) pontjával,

               tekintettel Horvátország csatlakozási okmányára és különösen annak 6. cikke (2) bekezdésének második albekezdésére,

               tekintettel az Európai Bizottság javaslatára,

               tekintettel az Európai Parlament egyetértésére,

               mivel:

               (1)Az [   ] tanácsi határozattal összhangban az egyrészről az Amerikai Egyesült Államok, másrészről az Európai Unió és tagállamai, harmadrészről Izland és negyedrészről a Norvég Királyság között 2011. június 16-án és 21-én aláírt légiközlekedési megállapodás alkalmazásáról szóló, egyrészről az Európai Unió és tagállamai, másrészről Izland és harmadrészről a Norvég Királyság közötti kiegészítő megállapodásnak a Horvát Köztársaság Európai Unióhoz való csatlakozásának figyelembevétele céljából történő módosításáról szóló jegyzőkönyvet (a továbbiakban: jegyzőkönyv) – figyelemmel annak egy későbbi időpontban történő megkötésére – [   ]-án/-én aláírták.

               (2)A megállapodást az Unió és a tagállamai nevében jóvá kell hagyni,

               ELFOGADTA EZT A HATÁROZATOT:

               1. cikk

               Az egyrészről az Amerikai Egyesült Államok, másrészről az Európai Unió és tagállamai, harmadrészről Izland és negyedrészről a Norvég Királyság között 2011. június 16-án és 21-én aláírt légiközlekedési megállapodás alkalmazásáról szóló, egyrészről az Európai Unió és tagállamai, másrészről Izland és harmadrészről a Norvég Királyság közötti kiegészítő megállapodásnak a Horvát Köztársaság Európai Unióhoz való csatlakozásának figyelembevétele céljából történő módosításáról szóló jegyzőkönyvet (a továbbiakban: jegyzőkönyv) a Tanács az Unió és tagállamai nevében jóváhagyja.

               2. cikk

               A Tanács elnöke kijelöli azt a személyt, aki az Unió és tagállamai nevében jogosult a jegyzőkönyv 3. cikkében meghatározott diplomáciai jegyzékváltásra, amelynek révén az Unió és tagállamai kifejezik egyetértésüket arra vonatkozóan, hogy a megállapodást magukra nézve jogilag kötelező erejűnek ismerik el.

               3. cikk

               Ez a határozat az elfogadásának napján lép hatályba.

               Kelt Brüsszelben, -án/-én.

                     a Tanács részéről

                     az elnök

    ---documentbreak---

               EURÓPAI BIZOTTSÁG
            Brüsszel, 2019.11.14.
            COM(2019) 590 final
            MELLÉKLET
            a következőhöz:
            Javaslat A Tanács határozata
            az egyrészről az Amerikai Egyesült Államok, másrészről az Európai Unió és tagállamai, harmadrészről Izland és negyedrészről a Norvég Királyság között 2011. június 16-án és 21-én aláírt légiközlekedési megállapodás alkalmazásáról szóló, egyrészről az Európai Unió és tagállamai, másrészről Izland és harmadrészről a Norvég Királyság közötti kiegészítő megállapodásnak a Horvát Köztársaság Európai Unióhoz való csatlakozásának figyelembevétele céljából történő módosításáról szóló jegyzőkönyvnek az Európai Unió és tagállamai nevében történő megkötéséről

               JEGYZŐKÖNYV

               az egyrészről az Amerikai Egyesült Államok, másrészről az Európai Unió és tagállamai, harmadrészről Izland és negyedrészről a Norvég Királyság között 2011. június 16-án és 21-én aláírt légiközlekedési megállapodás alkalmazásáról szóló, egyrészről az Európai Unió és tagállamai, másrészről Izland és harmadrészről a Norvég Királyság közötti kiegészítő megállapodásnak a Horvát Köztársaság Európai Unióhoz való csatlakozásának figyelembevétele céljából történő módosításáról

               AZ OSZTRÁK KÖZTÁRSASÁG,

               A BELGA KIRÁLYSÁG,

               A BOLGÁR KÖZTÁRSASÁG,

               A HORVÁT KÖZTÁRSASÁG,

               A CIPRUSI KÖZTÁRSASÁG,

               A CSEH KÖZTÁRSASÁG,

               A DÁN KIRÁLYSÁG,

               AZ ÉSZT KÖZTÁRSASÁG,

               A FINN KÖZTÁRSASÁG,

               A FRANCIA KÖZTÁRSASÁG,

               A NÉMETORSZÁGI SZÖVETSÉGI KÖZTÁRSASÁG,

               A GÖRÖG KÖZTÁRSASÁG,

               MAGYARORSZÁG,

               ÍRORSZÁG,

               AZ OLASZ KÖZTÁRSASÁG,

               A LETT KÖZTÁRSASÁG,

               A LITVÁN KÖZTÁRSASÁG,

               A LUXEMBURGI NAGYHERCEGSÉG,

               MÁLTA,

               A HOLLAND KIRÁLYSÁG,

               A LENGYEL KÖZTÁRSASÁG,

               A PORTUGÁL KÖZTÁRSASÁG,

               ROMÁNIA,

               A SZLOVÁK KÖZTÁRSASÁG,

               A SZLOVÉN KÖZTÁRSASÁG,

               A SPANYOL KIRÁLYSÁG,

               A SVÉD KIRÁLYSÁG,

               NAGY-BRITANNIA ÉS ÉSZAK-ÍRORSZÁG EGYESÜLT KIRÁLYSÁGA,

               az Európai Unióról szóló szerződés és az Európai Unió működéséről szóló szerződés szerződő feleiként és az Európai Unió tagállamaiként (a továbbiakban: tagállamok), és

               AZ EURÓPAI UNIÓ,

               egyrészről,

               IZLAND,

               másrészről, valamint

               A NORVÉG KIRÁLYSÁG,

               harmadrészről,

               tekintettel a Horvát Köztársaságnak az Európai Unióhoz való 2013. július 1-jei csatlakozására,

               A KÖVETKEZŐKBEN ÁLLAPODTAK MEG:

               1. cikk

               A Horvát Köztársaság az egyrészről az Amerikai Egyesült Államok, másrészről az Európai Unió és tagállamai, harmadrészről Izland és negyedrészről a Norvég Királyság között 2011. június 16-án és 21-én aláírt légiközlekedési megállapodás alkalmazásáról szóló, egyrészről az Európai Unió és tagállamai, másrészről Izland és harmadrészről a Norvég Királyság közötti kiegészítő megállapodás (a továbbiakban: kiegészítő megállapodás) szerződő fele.

               2. cikk

               A kiegészítő megállapodás horvát nyelvű szövege, amely e jegyzőkönyvhöz csatoltan található, a többi nyelvi változatra vonatkozóakkal megegyező feltételek mellett válik hitelessé.

               3. cikk

               Ez a jegyzőkönyv a következők közül a későbbi időpontban lép hatályba:

               1. a kiegészítő megállapodás hatálybalépésének időpontja;

               2. egy hónappal a Felek közötti diplomáciai jegyzékváltások során megküldött azon utolsó értesítés keltét követően, amely megerősíti, hogy a jegyzőkönyv hatálybalépéséhez szükséges valamennyi eljárás lezárult.

               4. cikk

               A Felek megegyeznek abban, hogy a jegyzőkönyvet annak hatálybalépéséig a hatályos nemzeti jogszabályok szerint megengedett mértékben az aláírás napjától kezdve ideiglenesen alkalmazzák.

               Kelt […]-ban/-ben, 2019. […]-án/-én három-három eredeti példányban angol, bolgár, cseh, dán, észt, finn, francia, görög, holland, horvát, izlandi, lengyel, lett, litván, magyar, máltai, német, norvég, olasz, portugál, román, spanyol, svéd, szlovák és szlovén nyelven; e szövegek mindegyike egyaránt hiteles.

               a tagállamok részéről

               az Európai Unió részéről

               Izland részéről

               a Norvég Királyság részéről


               EURÓPAI BIZOTTSÁG
            Brüsszel, 2020.3.26.
            COM(2020) 116 final
            2020/0045(NLE)
            Javaslat
            A TANÁCS HATÁROZATA
            az Európai Unió által az egyrészről Ghána, másrészről az Európai Közösség és tagállamai közötti átmeneti gazdasági partnerségi megállapodás által létrehozott, a gazdasági partnerségi megállapodással foglalkozó bizottságban a gazdasági partnerségi megállapodással foglalkozó bizottság eljárási szabályzatának elfogadásával kapcsolatban képviselendő álláspontról

               INDOKOLÁS

               1.A javaslat tárgya

               E javaslat tárgya az Unió által az egyrészről Ghána, másrészről az Európai Közösség és tagállamai közötti átmeneti gazdasági partnerségi megállapodás (más néven: GPM) által létrehozott, a gazdasági partnerségi megállapodással foglalkozó bizottságban a gazdasági partnerségi megállapodással foglalkozó bizottság eljárási szabályzatának tervezett elfogadásával kapcsolatban elfogadandó álláspontról szóló határozat.

               2.A javaslat háttere

               2.1.Az egyrészről Ghána, másrészről az Európai Közösség és tagállamai közötti átmeneti gazdasági partnerségi megállapodás

               Az egyrészről Ghána, másrészről az Európai Közösség és tagállamai közötti átmeneti gazdasági partnerségi megállapodás (a továbbiakban: megállapodás) célja:

               (a)lehetővé tenni Ghána számára, hogy részesüljön az Unió által a gazdasági partnerségi megállapodás tárgyalásai keretében biztosított jobb piaci hozzáférés előnyeiből, és ezzel egyidejűleg elkerülni, hogy zavar álljon be a Ghána és az Unió közötti kereskedelemben a Cotonoui Megállapodás átmeneti kereskedelmi rendjének 2007. december 31-i lejártával, a teljes körű gazdasági partnerségi megállapodás megkötése előtt;

               (b)a tárgyalási alapok megteremtése egy olyan átmeneti gazdasági partnerségi megállapodás létrehozásához, amely hozzájárul a szegénység csökkentéséhez, előmozdítja a regionális integrációt, a gazdasági együttműködést és a jó kormányzást Nyugat-Afrikában, továbbá bővíti Nyugat-Afrika kereskedelempolitikai és kereskedelmi kérdésekkel kapcsolatos kapacitásait;

               (c)Ghána világgazdaságba való harmonikus és fokozatos integrálásának előmozdítása politikai döntéseivel és fejlesztési prioritásaival összhangban;

               (d)a Felek meglévő kapcsolatainak megerősítése a szolidaritás és a kölcsönös érdekeltség elve alapján;

               (e)az 1994. évi GATT XXIV. cikkével összeegyeztethető megállapodás létrehozása.

               Az egyrészről Ghána, másrészről az Európai Unió és tagállamai közötti megállapodás 2016. december 15-től ideiglenesen alkalmazandó.

               2.2.A gazdasági partnerségi megállapodással foglalkozó bizottság

               A megállapodás 73. cikke létrehozza a gazdasági partnerségi megállapodással foglalkozó bizottságot, és előírja, hogy a gazdasági partnerségi megállapodással foglalkozó bizottság felelős a megállapodás alkalmazási körébe tartozó valamennyi terület igazgatásáért és a megállapodásban említett valamennyi feladat megvalósításáért.

               A megállapodás 73. cikke szerint a Felek megállapodnak abban, hogy a gazdasági partnerségi megállapodással foglalkozó bizottság összetétele, szervezete és működése megfelel az egyenlőség elvének. A bizottság határoz szervezeti és működési szabályairól. A gazdasági partnerségi megállapodással foglalkozó bizottság ülései nyíltak lehetnek harmadik fél számára is. A Nyugat-afrikai Államok Gazdasági Közössége (ECOWAS) bizottsága a belső eljárásoknak megfelelően meghívást kaphat a gazdasági partnerségi megállapodással foglalkozó bizottság üléseire.

               Az elfogadandó eljárási szabályzat 2. cikke értelmében a gazdasági partnerségi megállapodással foglalkozó bizottság az Európai Unió és Ghána miniszteri vagy vezető tisztviselői szintű képviselőiből áll.

               Az elfogadandó eljárási szabályzat 9. cikke szerint a gazdasági partnerségi megállapodással foglalkozó bizottság konszenzussal fogadja el határozatait és ajánlásait.

               2.3.A gazdasági partnerségi megállapodással foglalkozó bizottság tervezett jogi aktusa

               2020 első felében a gazdasági partnerségi megállapodással foglalkozó bizottságnak határozatot kell elfogadnia eljárási szabályzatáról (a továbbiakban: a tervezett jogi aktus).

               A tervezett jogi aktus célja a gazdasági partnerségi megállapodással foglalkozó bizottság szervezeti és működési szabályainak megállapítása.

               3.Az Unió által képviselendő álláspont

               Ez a tanácsi határozatra irányuló javaslat meghatározza a megállapodás által létrehozott, a gazdasági partnerségi megállapodással foglalkozó bizottságban a gazdasági partnerségi megállapodással foglalkozó bizottság eljárási szabályzatának elfogadásával kapcsolatban az Unió által képviselendő álláspontot.

               A megállapodás Felei megvitatták a tervezett eljárási szabályzatot, és megállapodtak abban, hogy az Unió döntéshozatali eljárásaira is figyelemmel a gazdasági partnerségi megállapodással foglalkozó bizottságnak 2020 első felében el kell fogadnia az említett eljárási szabályzatot.

               A tervezett eljárási szabályzat tartalma hasonló az Unió más kereskedelmi megállapodásaihoz kapcsolódó eljárási szabályzatok tartalmához.

               Az eljárási szabályzat döntő fontosságú a megállapodás intézményi keretének kiteljesítéséhez, és ezáltal a megállapodás zavartalan végrehajtásának biztosításához.

               4.Jogalap

               4.1.Eljárási jogalap

               4.1.1.Alapelvek

               Az Európai Unió működéséről szóló szerződés (EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A „joghatással bíró jogi aktus” fogalmába beletartoznak a nemzetközi jognak a kérdéses szervre irányadó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, melyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  1
               .

               4.1.2.A jelen esetre történő alkalmazás

               A gazdasági partnerségi megállapodással foglalkozó bizottságot megállapodás, nevezetesen az EU és Ghána közötti átmeneti gazdasági partnerségi megállapodás hozta létre.

               A gazdasági partnerségi megállapodással foglalkozó bizottság által elfogadandó jogi aktus joghatással bíró jogi aktus, mivel kötelező erejű jogi szabályokat állapít meg a gazdasági partnerségi megállapodással foglalkozó bizottság működésére vonatkozóan.

               A tervezett jogi aktus nem egészíti ki és nem is módosítja a megállapodás intézményi kereteit.

               Ezért a javasolt határozat eljárási jogalapja az EUMSZ 218. cikkének (9) bekezdése.

               4.2.Anyagi jogalap

               4.2.1.Alapelvek

               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik csak járulékos jellegű, az EUMSZ 218. cikkének (9) bekezdése szerinti határozatot egyetlen anyagi jogalapra, azaz az elsődleges, illetve döntő jellegű célkitűzés vagy összetevő által megkövetelt jogalapra kell alapítani.

               4.2.2.A jelen esetre történő alkalmazás

               A megállapodás elsődleges célkitűzése és tartalma a következő területtel kapcsolatos: közös kereskedelempolitika.

               Ezért a javasolt határozat anyagi jogalapja az EUMSZ 207. cikke (4) bekezdésének első albekezdése.

               4.3.Következtetés

               A javasolt határozat jogalapja ezért az EUMSZ 207. cikke (4) bekezdésének első albekezdése, összefüggésben az EUMSZ 218. cikkének (9) bekezdésével.

               5.A tervezett jogi aktus kihirdetése

               Mivel a gazdasági partnerségi megállapodással foglalkozó bizottság jogi aktusa bevezeti a megállapodás szerinti, a gazdasági partnerségi megállapodással foglalkozó bizottság eljárási szabályzatát, elfogadását követően a tervezett jogi aktust helyénvaló kihirdetni az Európai Unió Hivatalos Lapjában.

               2020/0045 (NLE)

               Javaslat

               A TANÁCS HATÁROZATA

               az Európai Unió által az egyrészről Ghána, másrészről az Európai Közösség és tagállamai közötti átmeneti gazdasági partnerségi megállapodás által létrehozott, a gazdasági partnerségi megállapodással foglalkozó bizottságban a gazdasági partnerségi megállapodással foglalkozó bizottság eljárási szabályzatának elfogadásával kapcsolatban képviselendő álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (9) bekezdésével,

               tekintettel az Európai Bizottság javaslatára,

               mivel:

               (1)Az egyrészről Ghána, másrészről az Európai Közösség és tagállamai közötti átmeneti gazdasági partnerségi megállapodást (GPM) az Európai Unió és tagállamai 2016. július 28-án írták alá (a továbbiakban: megállapodás)
                  2
               . Az egyrészről Ghána, másrészről az Európai Unió és tagállamai közötti megállapodás
                  3
                2016. december 15-től ideiglenesen alkalmazandó.

               (2)A megállapodás 73. cikkének (3) bekezdése szerint a gazdasági partnerségi megállapodással foglalkozó bizottság felelős a megállapodás alkalmazási körébe tartozó valamennyi terület igazgatásáért és a megállapodásban említett valamennyi feladat megvalósításáért. A 73. cikk (2) bekezdése értelmében a gazdasági partnerségi megállapodással foglalkozó bizottság meghatározza szervezeti és működési szabályait.

               (3)A gazdasági partnerségi megállapodással foglalkozó bizottságnak 2020 első felében határozatot kell elfogadnia eljárási szabályzatáról.

               (4)Helyénvaló meghatározni az Unió által a gazdasági partnerségi megállapodással foglalkozó bizottságban képviselendő álláspontot, mivel a gazdasági partnerségi megállapodással foglalkozó bizottság tervezett határozata jogilag kötelező erejű szabályokat állapít meg a gazdasági partnerségi megállapodással foglalkozó bizottság működésére vonatkozóan,

               ELFOGADTA EZT A HATÁROZATOT:

               1. cikk

               Az Unió által képviselendő álláspont a gazdasági partnerségi megállapodással foglalkozó bizottságnak a gazdasági partnerségi megállapodással foglalkozó bizottság eljárási szabályzatának megállapításáról szóló, e határozathoz csatolt határozatán alapul.

               2. cikk

               Ennek a határozatnak a Bizottság a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont.

                     (2)

                        Átmeneti gazdasági partnerségi megállapodás egyrészről Ghána, másrészről az Európai Közösség és tagállamai között (HL L 287., 2016.10.21., 1. o.).

                     (3)

                        A Tanács (EU) 2016/1850 határozata (2008. november 21.) az egyrészről Ghána, másrészről az Európai Közösség és tagállamai közötti átmeneti gazdasági partnerségi megállapodás aláírásáról és ideiglenes alkalmazásáról.

    ---documentbreak---

               EURÓPAI BIZOTTSÁG
            Brüsszel, 2020.3.26.
            COM(2020) 116 final
            MELLÉKLET
            a következőhöz:
            JavaslatA TANÁCS HATÁROZATA
            az Európai Unió által az egyrészről Ghána, másrészről az Európai Közösség és tagállamai közötti átmeneti gazdasági partnerségi megállapodás által létrehozott, a gazdasági partnerségi megállapodással foglalkozó bizottságban a gazdasági partnerségi megállapodással foglalkozó bizottság eljárási szabályzatának elfogadásával kapcsolatban képviselendő álláspontról

               CSATOLMÁNY

               az egyrészről Ghána, másrészről az Európai Közösség és tagállamai közötti átmeneti gazdasági partnerségi megállapodás által létrehozott, A GAZDASÁGI PARTNERSÉGI MEGÁLLAPODÁSSAL FOGLALKOZÓ BIZOTTSÁG …/2020 HATÁROZATA
                  a gazdasági partnerségi megállapodással foglalkozó bizottság eljárási szabályzatának elfogadásáról

               A GAZDASÁGI PARTNERSÉGI MEGÁLLAPODÁSSAL FOGLALKOZÓ BIZOTTSÁG,

               tekintettel az egyrészről Ghána, másrészről az Európai Közösség és tagállamai által 2016. július 28-án Brüsszelben aláírt átmeneti gazdasági partnerségi megállapodásra
                  1
                (a továbbiakban: megállapodás) és különösen annak 73. cikkére,

               mivel a megállapodás előírja, hogy a gazdasági partnerségi megállapodással foglalkozó bizottságnak meg kell határoznia a szervezeti és működési szabályait,

               ELFOGADTA EZT A HATÁROZATOT:

               1. cikk

               A gazdasági partnerségi megállapodással foglalkozó bizottság eljárási szabályzatát a melléklet tartalmazza.

               2. cikk

               Ez a határozat az elfogadásának napján lép hatályba.

               Kelt …

               MELLÉKLET

               az egyrészről Ghána, másrészről az Európai Közösség és tagállamai közötti átmeneti gazdasági partnerségi megállapodás 73. cikkével létrehozott,

               A GAZDASÁGI PARTNERSÉGI MEGÁLLAPODÁSSAL FOGLALKOZÓ BIZOTTSÁG ELJÁRÁSI SZABÁLYZATA

               1. CIKK

               A gazdasági partnerségi megállapodással foglalkozó bizottság szerepe és neve

               1.Az egyrészről Ghána, másrészről az Európai Közösség és tagállamai közötti átmeneti gazdasági partnerségi megállapodás (a továbbiakban: megállapodás) 73. cikkének (1) bekezdése alapján létrehozott bizottság felelős a megállapodás 73. cikkének (3) bekezdésében említett valamennyi területért.

               2.A fent említett bizottság a bizottság dokumentumaiban – egyebek mellett a határozatokban és az ajánlásokban is – szereplő elnevezése: „a gazdasági partnerségi megállapodással foglalkozó bizottság”.

               2. CIKK

               Összetétel és elnökség

               1.A gazdasági partnerségi megállapodással foglalkozó bizottság az Európai Unió és Ghána miniszteri vagy vezető tisztviselői szintű képviselőiből, illetve azok megbízottaiból áll.

               2.A Felek képviselete rendszerint vezető tisztviselői szinten, vagy kivételes esetben miniszteri szinten történik, amennyiben mindkét Fél egyetért abban, hogy a körülmények ezt szükségessé teszik.

               3.A gazdasági partnerségi megállapodással foglalkozó bizottság miniszteri szintű társelnöki tisztjét az Európai Bizottság kereskedelemért felelős tagja és Ghána kereskedelmi és ipari minisztere tölti be.

               4.A gazdasági partnerségi megállapodással foglalkozó bizottság vezető tisztviselői szintű társelnöki tisztjét az Európai Bizottságot, illetve Ghánát képviselő egy-egy vezető tisztviselő tölti be.

               5.A Felek értesítik egymást a gazdasági partnerségi megállapodással foglalkozó bizottság társelnöki tisztjét betöltő vezető tisztviselő nevéről, beosztásáról és elérhetőségéről. Ez a vezető tisztviselő mindaddig jogosult az adott Fél képviseletére, amíg a Fél nem értesíti a másik Felet az új társelnökről.

               3. CIKK

               Titkárság

               1.A Felek kereskedelemért felelős szervezeti egységeinek tisztviselői együtt járnak el a gazdasági partnerségi megállapodással foglalkozó bizottság titkárságaként.

               2.A megállapodás 73. cikkének (4) bekezdésével összhangban a Felek értesítik egymást annak a tisztviselőnek a nevéről, beosztásáról és elérhetőségéről, aki az adott Fél részéről a gazdasági partnerségi megállapodással foglalkozó bizottság titkárságának tagja. E tisztviselő mindaddig úgy tekintendő, hogy az adott Fél titkárságának tagjaként jár el addig, amíg a Fél nem értesíti a másik Felet egy új tagról.

               4. CIKK

               Ülések

               1.A gazdasági partnerségi megállapodással foglalkozó bizottság évente egyszer ülésezik, hacsak arról a társelnökök másként nem határoznak, vagy bármelyik Fél kérésére sürgős esetekben.

               2.Amennyiben a társelnökök másként nem állapodnak meg, az ülésekre megegyezés szerinti időpontban, Brüsszelben és Accrában felváltva kerül sor.

               3.Az üléseket az ülésnek otthont adó Fél társelnöke hívja össze.

               4.Az üléseket személyes jelenlét vagy videokonferencia útján vagy bármely más módon lehet megtartani.

               5. CIKK

               Küldöttségek

               Mindkét Félnek a gazdasági partnerségi megállapodással foglalkozó bizottság titkáraként eljáró tisztviselője az ülés előtt észszerű időn belül tájékoztatja a másik Fél titkárként eljáró tisztviselőjét az Európai Unió, illetve Ghána küldöttségeinek tervezett összetételéről. A listákon fel kell tüntetni a küldöttség minden egyes tagjának nevét és beosztását.

               6. CIKK

               Az ülések napirendje

               1.A gazdasági partnerségi megállapodással foglalkozó bizottság titkára az ülésnek otthont adó Fél javaslata alapján az ülés előtt legalább 14 nappal összeállítja az egyes ülések ideiglenes napirendjét, és határidőt tűz ki a másik Fél számára észrevételek megtételére.

               2.A napirendet a gazdasági partnerségi megállapodással foglalkozó bizottság fogadja el az egyes ülések elején. Az ideiglenes napirenden nem szereplő pontok konszenzussal felvehetők a napirendre.

               7. CIKK

               Szakértők meghívása

               A gazdasági partnerségi megállapodással foglalkozó bizottság társelnökei közös megegyezéssel szakértőket (azaz nem kormányzati tisztviselőket) hívhatnak meg a gazdasági partnerségi megállapodással foglalkozó bizottság üléseire annak érdekében, hogy tájékoztatást nyújtsanak konkrét témákról, és a meghívás csak az ülés azon részeire szól, amelyeken ilyen konkrét témákat vitatnak meg.

               8. CIKK

               Jegyzőkönyv

               1.Az ülésnek otthont adó Fél titkársági tagként eljáró tisztviselője az ülés végét követő 21 napon belül elkészíti az egyes ülések jegyzőkönyvtervezetét, kivéve, ha erről a társelnökök másként határoznak. A jegyzőkönyvtervezetet észrevételezés céljából meg kell küldeni a másik Fél titkársági tagja részére. Amennyiben e szabályok albizottságok üléseire is vonatkoznak, az albizottság ülésének jegyzőkönyvét a gazdasági partnerségi megállapodással foglalkozó bizottság bármely későbbi ülésén rendelkezésre kell bocsátani.

               2.Főszabályként a jegyzőkönyv összefoglalja az egyes napirendi pontokat, adott esetben az alábbiak megjelölésével:

               (a)a gazdasági partnerségi megállapodással foglalkozó bizottsághoz benyújtott valamennyi dokumentum;

               (b)bármely olyan nyilatkozat, amelynek jegyzőkönyvbe vételét a gazdasági partnerségi megállapodással foglalkozó bizottság egyik társelnöke kérte; és

               (c)az egyes napirendi pontokkal kapcsolatban meghozott határozatok, megtett ajánlások, jóváhagyott nyilatkozatok és elfogadott következtetések.

               3.A jegyzőkönyvnek tartalmaznia kell a gazdasági partnerségi megállapodással foglalkozó bizottság által a legutóbbi ülése óta a 9. cikk (2) bekezdése szerint írásbeli eljárás keretében hozott valamennyi határozat jegyzékét.

               4.A jegyzőkönyv tartalmazza a gazdasági partnerségi megállapodással foglalkozó bizottság ülésén részt vevő valamennyi személy nevét, címét és minőségét is.

               5.A titkár a beérkezett észrevételek alapján módosítja a jegyzőkönyvtervezetet, és a módosított jegyzőkönyvtervezetet a Felek az ülés időpontját követő 60 napon belül, vagy a társelnökök megegyezése szerinti bármely más időpontig jóváhagyják. A jóváhagyást követően a titkárság elkészíti a jegyzőkönyv két eredeti példányát, és a Felek megkapják a jegyzőkönyv egy-egy eredeti példányát.

               9. CIKK

               Határozatok és ajánlások

               1.A gazdasági partnerségi megállapodással foglalkozó bizottság határozatokat és ajánlásokat fogadhat el minden olyan kérdésben, amellyel kapcsolatosan a megállapodás így rendelkezik. A gazdasági partnerségi megállapodással foglalkozó bizottság konszenzussal fogad el határozatokat és ajánlásokat.

               2.Az ülések közötti időszakban a gazdasági partnerségi megállapodással foglalkozó bizottság írásbeli eljárás útján határozatokat vagy ajánlásokat fogadhat el. E célból a határozat- vagy ajánlástervezet szövegét a társelnök írásban ismerteti a másik társelnökkel. A másik Félnek egy hónap vagy a javaslattevő Fél által meghatározott hosszabb idő áll rendelkezésére, hogy kifejezze egyetértését a határozat- vagy ajánlástervezettel kapcsolatban. Ha a másik Fél nem fejezi ki egyetértését, a javasolt határozatot vagy ajánlást meg kell vitatni és el lehet fogadni a gazdasági partnerségi megállapodással foglalkozó bizottság következő ülésén. A határozat- vagy ajánlástervezeteket elfogadottnak kell tekinteni, amint a másik Fél kifejezi egyetértését, és azokat a 8. cikk (3) bekezdése szerint a bizottság következő ülésének jegyzőkönyvében rögzíteni kell.

               3.Amennyiben a gazdasági partnerségi megállapodással foglalkozó bizottság a megállapodás értelmében felhatalmazással rendelkezik határozatok és ajánlások elfogadására, ezek a jogi aktusok a „határozat”, illetve az „ajánlás” címet viselik. A gazdasági partnerségi megállapodással foglalkozó bizottság titkársága minden határozatot és ajánlást sorszámmal lát el, valamint megjelöli elfogadásuk időpontját és tárgyukat. Mindegyik határozat vagy ajánlás rendelkezik a hatálybalépésének időpontjáról.

               4.A gazdasági partnerségi megállapodással foglalkozó bizottság által elfogadott határozatokat és ajánlásokat két példányban kell elkészíteni, azokat a társelnökök hitelesítik, és a Felek megkapják azok egy-egy példányát.

               10. CIKK

               Átláthatóság

               1.A gazdasági partnerségi megállapodással foglalkozó bizottság dönthet úgy, hogy nyilvános ülést tart.

               2.A megállapodás 73. cikkének (5) bekezdésével összhangban a társelnökök közös megegyezéssel meghívhatják a gazdasági partnerségi megállapodással foglalkozó bizottság üléseire a civil társadalom képviselőit, hogy megfigyelőként vegyenek részt, valamint meghívhatnak más harmadik feleket, például a Nyugat-afrikai Gazdasági és Monetáris Uniót (WAEMU) és a Nyugat-Afrikai Államok Gazdasági Közösségének (ECOWAS) bizottságát.

               3.A Felek dönthetnek úgy, hogy a bizottság határozatait és ajánlásait saját hivatalos lapjukban vagy online közzéteszik.

               4.Az adott Fél által benyújtott valamennyi dokumentumot bizalmasnak kell tekinteni, kivéve, ha az a Fél másként határoz.

               5.Az ülések ideiglenes napirendjét a bizottság ülése előtt közzé kell tenni. Az ülések jegyzőkönyveit a 8. cikkel összhangban történő jóváhagyásukat követően közzé kell tenni.

               6.A (3)–(5) bekezdésben említett dokumentumokat az egyes Felek alkalmazandó adatvédelmi szabályainak megfelelően kell közzétenni.

               11. CIKK

               Nyelvek

               1.A gazdasági partnerségi megállapodással foglalkozó bizottság munkanyelve az angol.

               2.A gazdasági partnerségi megállapodással foglalkozó bizottság a megállapodás módosítására vagy értelmezésére vonatkozó határozatokat azokon a nyelveken fogadja el, amelyeken a megállapodás szövege hiteles. A gazdasági partnerségi megállapodással foglalkozó bizottság minden egyéb határozatát az (1) bekezdésben említett munkanyelven kell elfogadni.

               3.Ez az eljárási szabályzat és a gazdasági partnerségi megállapodással foglalkozó bizottság által elfogadott határozatok – a megállapodás módosítására vagy értelmezésére vonatkozó bizottsági határozatok kivételével – a bizottság munkanyelvein hitelesek. A gazdasági partnerségi megállapodással foglalkozó bizottságnak a megállapodást módosító vagy értelmező határozatai minden olyan nyelven hitelesek, amelyen a megállapodás hiteles.

               4.A Felek gondoskodnak a határozatok és más dokumentumok saját hivatalos nyelvükön/nyelveiken készített fordításokról, amennyiben e cikk szükségessé teszi azokat, és viselik az ilyen fordításokkal kapcsolatos kiadásokat.

               12. CIKK

               Kiadások

               1.A Felek maguk viselik a gazdasági partnerségi megállapodással foglalkozó bizottság ülésein való részvételükkel összefüggő személyzeti, utazási és ellátási költségeket, valamint a video- vagy telekonferenciák, illetve a postai és távközlési kiadások terén felmerülő költségeket.

               2.Az ülések megrendezésével és a dokumentumok sokszorosításával kapcsolatos költségeket az ülésnek otthont adó Fél viseli.

               3.Az üléseken a gazdasági partnerségi megállapodással foglalkozó bizottság munkanyelvére és munkanyelvéről való tolmácsolással kapcsolatos kiadásokat az ülésnek otthont adó Fél viseli.

               13. CIKK

               A vámügyekkel és kereskedelemkönnyítéssel foglalkozó különbizottság

               1.A megállapodás 34. cikkével összhangban létre kell hozni a vámügyekkel és kereskedelemkönnyítéssel foglalkozó különbizottságot az abban a cikkben meghatározott célokra.

               2.A 34. cikkel összhangban a vámügyekkel és kereskedelemkönnyítéssel foglalkozó különbizottság jelentést tesz a gazdasági partnerségi megállapodással foglalkozó bizottságnak minden egyes ülésének eredményeiről, határozatairól és következtetéseiről. A gazdasági partnerségi megállapodással foglalkozó bizottságot írásban tájékoztatni kell a különbizottság által kijelölt kapcsolattartókról. A különbizottságnak a megállapodás 3. fejezete (Vámügyek és a kereskedelem könnyítése) végrehajtásával és alkalmazásával kapcsolatos valamennyi levelezését, dokumentumát és közleményét egyidejűleg továbbítani kell a gazdasági partnerségi megállapodással foglalkozó bizottság titkárságának.

               3.Ezen eljárási szabályzat értelemszerűen alkalmazandó a különbizottságra is.

               14. CIKK

               Munkacsoportok

               A megállapodás 73. cikkének (3) bekezdése szerinti feladatok hatékony ellátása érdekében és a 73. cikk (2) bekezdésével összhangban a gazdasági partnerségi megállapodással foglalkozó bizottság dönthet úgy, hogy saját felügyelete alatt munkacsoportokat hoz létre a megállapodás hatálya alá tartozó konkrét témákkal kapcsolatos technikai megbeszélések megkönnyítése érdekében. A gazdasági partnerségi megállapodással foglalkozó bizottság meghatározza az ilyen munkacsoportok összetételét és feladatait. A munkacsoportok a gazdasági partnerségi megállapodással foglalkozó bizottságnak tesznek jelentést.

               15. CIKK

               Az eljárási szabályzat módosítása

               A 9. cikk rendelkezéseivel összhangban az eljárási szabályzat a gazdasági partnerségi megállapodással foglalkozó bizottság írásbeli határozatával módosítható.

                     (1)

                        HL L 287., 2016.10.21., 3. o.


               EURÓPAI BIZOTTSÁG
            Brüsszel, 2020.6.26.
            COM(2020) 267 final
            2020/0129(NLE)
            Javaslat
            A TANÁCS HATÁROZATA
            az Európai Unió által az egyrészről az Európai Közösség, másrészről Dánia kormánya és a Feröer szigetek helyi kormánya között létrejött megállapodással létrehozott vegyes bizottságban a megállapodás 1. és 4. jegyzőkönyve módosításának elfogadásával kapcsolatban képviselendő álláspontról

               INDOKOLÁS

               1.A javaslat tárgya

               E javaslat tárgya az Unió által az egyrészről az Európai Közösség, másrészről Dánia kormánya és a Feröer szigetek helyi kormánya közötti megállapodással létrehozott vegyes bizottságban a megállapodás 1. és 4. jegyzőkönyvének módosításáról szóló vegyes bizottsági határozat elfogadásával kapcsolatban képviselendő álláspont meghatározásáról szóló határozat.

               2.A javaslat háttere

               2.1.A megállapodás

               Az egyrészről az Európai Közösség, másrészről Dánia kormánya és a Feröer szigetek helyi kormánya között létrejött megállapodást a 97/126/EK tanácsi határozat
                  1
                alapján kötötte meg az Európai Közösség. A megállapodás célja, hogy a kölcsönös kereskedelem kiterjesztése révén előmozdítsa a Közösség és a Feröer szigetek közötti gazdasági kapcsolatok harmonikus fejlődését, tisztességes versenyfeltételeket biztosítson a Felek közötti kereskedelem számára, és hozzájáruljon a kereskedelmi akadályok felszámolásához. A megállapodás 1997. január 1-jén hatályba lépett.

               2.2.A vegyes bizottság

               A megállapodás 31. cikkének (1) bekezdése szerint létrehozott vegyes bizottság felelős a megállapodás igazgatásáért, és biztosítja annak megfelelő végrehajtását. A megállapodás 34. cikkének (1) bekezdése felhatalmazza a vegyes bizottságot a megállapodáshoz csatolt jegyzőkönyvek rendelkezéseinek módosítására.

               2.3.A vegyes bizottság tervezett jogi aktusa

               A megállapodás 36. cikke úgy rendelkezik, hogy a Feröer szigetek kérésére az Unió megvizsgálja a különleges termékekhez való hozzáférési lehetőségek kiszélesítését és a feröeri halászati termékekhez nyújtott vámengedmények kiterjesztését.

               Az Európai Bizottság és a Feröer szigetek közötti tárgyalásoknak a vegyes bizottság 2019. október 9-én Norðragøtában (Feröer szigetek) tartott 18. ülésén elfogadott eredményeivel összhangban a vegyes bizottság határozatot tervez elfogadni a megállapodás 1. és 4. jegyzőkönyvének módosításáról.

               3.Az Unió által képviselendő álláspont

               A javasolt módosítások célja, hogy a vegyes bizottság 2019. október 9-i 18. ülésén elfogadottaknak megfelelően mindkét Fél számára növeljék a piacra jutást. Három lényeges módosításról van szó:

               –1. jegyzőkönyv: a megállapodás 1. jegyzőkönyvének a Feröer szigetekről származó és onnan érkező termékek Közösségbe történő behozatalára alkalmazandó preferenciális vámokat és egyéb feltételeket jelölő mellékletében szereplő I. táblázatban található termékjegyzék kiegészül a következővel: fagyasztott és tartósított sprotni (brisling) (0303 53 90 és 1604 13 90 KN-kód). Az Unió nulla behozatali vámot fog alkalmazni az említett, Feröer szigetekről származó termékekre. A Feröer szigetek a megállapodás 36. cikkének megfelelően benyújtotta e kérelmet az Uniónak, és a Felek megállapodtak az 1. jegyzőkönyv módosításáról.

               –4. jegyzőkönyv: a megállapodás 4. jegyzőkönyve 1. cikkének 1. lábjegyzetét és (2) bekezdését el kell hagyni. Az 1. lábjegyzet a Feröer szigetekről az Unióba exportált haltáphoz hozzáadott gluténra vonatkozó korlátozást tartalmaz, amely az ex 2309 90 10, az ex 2309 90 31 és az ex 2309 90 41 KN-kódra vonatkozik. A (2) bekezdés az ex 2309 90 10, az ex 2309 90 31 és az ex 2309 90 41 KN-kód alá tartozó haltáp tekintetében megnyitott vámkontingensre vonatkozó tanúsítási és ellenőrzési követelményekre vonatkozik. A Feröer szigetek először a vegyes bizottság 2017. novemberi ülésén kérte a törlést, azzal érvelve, hogy az akvakultúra-ágazatban használt haltáp összetétele jelentős fejlődésen ment keresztül, melynek következtében a glutén fontosabb összetevővé vált.

               –4. jegyzőkönyv: a szöveg egy új cikkel egészül ki, amely vámkontingenseket állapít meg az Unióból a Feröer szigetekre exportált húsárukra vonatkozóan. A fent említett tárgyalások keretében az Unió a Feröer szigetekre irányuló uniós juhhús-export piacra jutásának növelését kérte. A Felek megállapodtak abban, hogy vámkontingenst hoznak létre a juhból készült termékek széles köre számára (0204, 0206 80 99, 0206 90 99, 0210 90 11, 0210 90 60, ex 0210 90 90 KN-kód). A vámkontingenst, melynek keretében nulla behozatali vámtételt alkalmaznak majd, fokozatosan vezetik be: a vámkontingens mértéke a tervezett jogi aktus elfogadásának időpontjától (azaz 2020-tól) 40 tonna, három év elteltével (azaz 2023-tól) pedig 80 tonna lesz.

               A Bizottság az Európai Szabadkereskedelmi Társulással foglalkozó tanácsi munkacsoport (EFTA-munkacsoport) 2019. október 24-i ülésén tájékoztatta a tagállamokat a tárgyalások eredményéről.

               4.Jogalap

               4.1.Eljárási jogalap

               4.1.1.Általános elvek

               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése tanácsi határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, melyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  2
               .

               4.1.2.A jelen esetre történő alkalmazás

               A vegyes bizottságot a megállapodás hozta létre. A vegyes bizottság által elfogadandó jogi aktus joghatással bíró jogi aktus. A megállapodás 34. cikke (1) bekezdésének megfelelően a tervezett jogi aktus módosítja a megállapodás 1. és 4. jegyzőkönyvét, és ezek a módosítások kötelező érvényűek lesznek a Felekre nézve. A tervezett jogi aktus nem egészíti ki és nem módosítja a megállapodás intézményi keretét.

               Ezért a javasolt határozat eljárási jogalapja az EUMSZ 218. cikkének (9) bekezdése.

               4.2.Anyagi jogalap

               4.2.1.Általános elvek

               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik pusztán járulékos jellegű, az EUMSZ 218. cikkének (9) bekezdése szerinti határozatot egyetlen jogalapra, azaz az elsődleges, illetve döntő jellegű célkitűzés vagy összetevő által megkövetelt jogalapra kell alapítani.

               4.2.2.A jelen esetre történő alkalmazás

               A tervezett jogi aktus célkitűzése és tartalma a közös kereskedelempolitikával kapcsolatos. Ezért a javasolt határozat anyagi jogalapja az EUMSZ 207. cikke.

               4.3.Következtetés

               A javasolt határozat jogalapja ezért az EUMSZ 207. cikke (4) bekezdésének első albekezdése, összefüggésben az EUMSZ 218. cikkének (9) bekezdésével.

               5.A tervezett jogi aktus kihirdetése

               Mivel a vegyes bizottság jogi aktusa módosítani fogja a megállapodáshoz csatolt 1. és 4. jegyzőkönyvet, elfogadását követően helyénvaló kihirdetni az Európai Unió Hivatalos Lapjában.

               2020/0129 (NLE)

               Javaslat

               A TANÁCS HATÁROZATA

               az Európai Unió által az egyrészről az Európai Közösség, másrészről Dánia kormánya és a Feröer szigetek helyi kormánya között létrejött megállapodással létrehozott vegyes bizottságban a megállapodás 1. és 4. jegyzőkönyve módosításának elfogadásával kapcsolatban képviselendő álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (9) bekezdésével,

               tekintettel az Európai Bizottság javaslatára,

               mivel:

               (1)Az egyrészről az Európai Közösség, másrészről Dánia kormánya és a Feröer szigetek helyi kormánya között létrejött megállapodást az Európai Közösség a 97/126/EK tanácsi határozat
                  3
                révén megkötötte, és a megállapodás 1997. január 1-jén hatályba lépett.

               (2)A megállapodás 34. cikke alapján a vegyes bizottság módosíthatja a megállapodás jegyzőkönyveinek rendelkezéseit.

               (3)Tárgyalásokat követően a Feröer szigetek helyi kormánya és az Unió megállapodott a megállapodás 1. és 4. jegyzőkönyve egyes rendelkezéseinek módosításáról. E módosítások célja, hogy mindkét Fél számára bővítsék a piacra jutás terjedelmét a kiválasztott termékek tekintetében.

               (4)A vegyes bizottság határozatot tervez elfogadni a megállapodás 1. és 4. jegyzőkönyvének módosításáról.

               (5)Helyénvaló meghatározni az Unió által a vegyes bizottságban képviselendő álláspontot, mivel a megállapodáshoz csatolt 1. és 4. jegyzőkönyvet módosító határozat kötelező érvényű lesz az Unióra nézve,

               ELFOGADTA EZT A HATÁROZATOT:

               1. cikk

               A vegyes bizottságban a megállapodáshoz csatolt 1. és 4. jegyzőkönyv módosításával kapcsolatosan az Unió által képviselendő álláspont a vegyes bizottság határozatának az e határozathoz csatolt tervezetén alapul.

               2. cikk

               A vegyes bizottság határozatát az Európai Unió Hivatalos Lapjában ki kell hirdetni.

               3. cikk

               Ennek a határozatnak a Bizottság a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        A Tanács 97/126/EK határozata (1996. december 6.) az egyrészről az Európai Közösség, másrészről Dánia kormánya és a Feröer-szigetek helyi kormánya között létrejött megállapodás megkötéséről (HL L 53., 1997.2.22., 1. o.).

                     (2)

                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont.

                     (3)

                        A Tanács 97/126/EK határozata (1996. december 6.) az egyrészről az Európai Közösség, másrészről Dánia kormánya és a Feröer-szigetek helyi kormánya között létrejött megállapodás megkötéséről (HL L 53., 1997.2.22., 1. o.).

    ---documentbreak---

               EURÓPAI BIZOTTSÁG
            Brüsszel, 2020.6.26.
            COM(2020) 267 final
            MELLÉKLET
            a következőhöz:
            JavaslatA Tanács határozata
            az Európai Unió által az egyrészről az Európai Közösség, másrészről Dánia kormánya és a Feröer szigetek helyi kormánya között létrejött megállapodással létrehozott vegyes bizottságban a megállapodás 1. és 4. jegyzőkönyve módosításának elfogadásával kapcsolatban képviselendő álláspontról

               TERVEZET

               AZ EK–FERÖER SZIGETEK VEGYES BIZOTTSÁG .../... HATÁROZATA

               (2020....)

               az egyrészről az Európai Közösség, másrészről Dánia kormánya és a Feröer szigetek helyi kormánya között létrejött megállapodáshoz csatolt 1. és 4. jegyzőkönyv módosításáról

               A VEGYES BIZOTTSÁG,

               tekintettel az egyrészről az Európai Közösség, másrészről Dánia kormánya és a Feröer szigetek helyi kormánya között létrejött megállapodásra
                  1
                és különösen annak 34. cikke (1) bekezdésére,

               mivel:

               (1)Az egyrészről az Európai Közösség, másrészről Dánia kormánya és a Feröer szigetek helyi kormánya között létrejött megállapodáshoz (a továbbiakban: a megállapodás) csatolt 1. jegyzőkönyv az Európai Unióban szabad forgalomba bocsátott vagy a Feröer szigetekre behozott egyes halakra és halászati termékekre alkalmazandó tarifális elbánásról és szabályokról szól. Az 1. jegyzőkönyv melléklete meghatározza a Feröer szigetekről származó és onnan érkező termékek Európai Unióba történő behozatalára alkalmazandó preferenciális vámokat és egyéb feltételeket.

               (2)A Feröer szigetek a megállapodás 36. cikke alapján arra irányuló kérelmet nyújtott be, hogy a 0303 53 90 és a 1604 13 90 KN-kódot vegyék fel a megállapodás 1. jegyzőkönyvének mellékletébe. Az Európai Unió az érintett piac vizsgálatát követően úgy ítéli meg, hogy ezek a termékek mennyiségi korlátozások nélkül vámmentesen hozhatók be az Európai Unióba.

               (3)A megállapodáshoz csatolt 4. jegyzőkönyv az 1. jegyzőkönyvben felsoroltaktól eltérő egyes mezőgazdasági termékek behozatalára alkalmazandó különleges rendelkezéseket tartalmaz.

               (4)A megállapodáshoz csatolt 4. jegyzőkönyv 1. cikke értelmében az Európai Unió eredetileg 5 000 tonnás éves vámmentes vámkontingens keretében biztosított vámengedményeket a Feröer szigeteki haltápra vonatkozóan. Ezt a vámmentes vámkontingenst módosította az EK/Dánia–Feröer szigetek Vegyes Bizottság 2/98 határozata
                  2
               , amely 2000. január 1-jétől 10 000 tonnára emelte azt, valamint az EK–Dánia/Feröer-szigetek vegyes bizottságának 1/2007 határozata
                  3
               , amely 20 000 tonnára emelte azt, és úgy rendelkezett, hogy a preferenciális behozatal alá tartozó haltáp nem tartalmazhat hozzáadott glutént.

               (5)A Feröer szigetek a megállapodás 4. jegyzőkönyvének arra irányuló módosítását kérte, hogy töröljék el a preferenciális elbánásban részesülő haltápokban található hozzáadott gluténra vonatkozó korlátozásokat, mivel a glutén a haltáp-összetevők alapvető nyersanyagává vált.

               (6)A megállapodás 4. jegyzőkönyvének 2. cikke felsorolja a Harmonizált Rendszer 1–24. árucsoportjába tartozó, az Európai Unióból származó azon árukat, amelyek tekintetében a Feröer szigetek nem biztosít tarifa- és vámmentességet a Feröer szigetekre történő behozatal esetén.

               (7)Az Európai Unió vámmentes vámkontingens megnyitását kérte a 4. jegyzőkönyv 2. cikkében felsorolt 0204, 0206 80 99, 0206 90 99, 0210 90 11, 0210 90 60, ex 0210 90 90 KN-kódra. A Feröer szigetek úgy véli, hogy e termékek tekintetében 80 tonnás vámmentes uniós exportkontingenst lehetne biztosítani, amely először egy hároméves átmeneti időszakra 40 tonnás vámmentes vámkontingensként indul.

               (8)Az 1. és a 4. jegyzőkönyvet ezért ennek megfelelően módosítani kell,

               ELFOGADTA EZT A HATÁROZATOT:

               1. cikk

               A megállapodás 1. jegyzőkönyvének mellékletében szereplő I. táblázat a következőképpen módosul:

               (1)A szöveg a 0303 50 98 KN-kód és a 0303 60 11 KN-kód között a következő sorral egészül ki:

                        „0303 53 90

                        – – – Sprotni (brisling) (Sprattus sprattus)

                        0”

               (2)A 1604 12 99 KN-kód és a 1604 19 KN-kód között a szöveg a következő sorokkal egészül ki:

                        „1604 13

                        1604 13 90

                        – – Szardínia, szardella és kis méretű hering, brisling vagy spratt

                        – – – Szardínia

                        – – – Más

                        0”

               2. cikk

               A megállapodás 4. jegyzőkönyve a következőképpen módosul:

               (1)Az 1. cikk helyébe a következő szöveg lép:

               „1. cikk

               Az Európai Unió a Feröer szigetekről származó és onnan érkező termékekre a következő vámkontingenseket biztosítja:

                        KN-kód

                        Megnevezés

                        Vámtétel

                        Vámkontingens (TQ) tonnában

                        0204

                        0206 80 99

                        0206 90 99

                        0210 90 11

                        0210 90 19

                        0210 90 60

                        ex 1601

                        ex 1602

                        Juh- vagy kecskehús frissen, hűtve vagy fagyasztva

                        Juh és kecske élelmezési célra alkalmas vágási mellékterméke és belsősége, frissen vagy hűtve

                        Juh és kecske élelmezési célra alkalmas vágási mellékterméke és belsősége, fagyasztva

                        Juh- vagy kecskehús sózva, pácolva, szárítva vagy füstölve, csonttal

                        Juh- vagy kecskehús sózva, pácolva, szárítva vagy füstölve, csont nélkül

                        Juh vagy kecske élelmezési célra alkalmas húsa, vágási mellékterméke és belsősége sózva, pácolva, szárítva vagy füstölve

                        Kolbász és hasonló termék húsból, vágási melléktermékből, belsőségből vagy vérből; ezeken a termékeken alapuló élelmiszerek:

                        — Juhból és kecskéből

                        Más elkészített vagy konzervált hús, vágási melléktermék, belsőség vagy vér:

                        — Juhból és kecskéből

                        0

                        0

                        0

                        0

                        0

                        0

                        0

                        20

                        ex 2309 90 10

                        ex 2309 90 31

                        ex 2309 90 41

                        Haltáp

                        0

                        20 000

               ”

               (2)A jegyzőkönyv az alábbi 3. cikkel egészül ki:

               „3. cikk

               A Feröer szigetek a következő vámkontingenseket nyitja meg az Európai Unióból származó és onnan érkező termékekre:

                        KN-kód

                        Megnevezés

                        Vámtétel

                        Vámkontingens (TQ) tonnában

                        0204

                        0206 80 99

                        0206 90 99

                        0210 90 11

                        0210 90 60

                        ex 0210 90 90

                        Juh- vagy kecskehús frissen, hűtve vagy fagyasztva

                        Juh és kecske élelmezési célra alkalmas vágási mellékterméke és belsősége, frissen vagy hűtve

                        Juh és kecske élelmezési célra alkalmas vágási mellékterméke és belsősége, fagyasztva

                        Juh- vagy kecskehús sózva, pácolva, szárítva vagy füstölve, csonttal

                        Juh vagy kecske élelmezési célra alkalmas húsa, vágási mellékterméke és belsősége sózva, pácolva, szárítva vagy füstölve

                        Élelmezési célra alkalmas liszt és őrlemény juh- és kecskehúsból, vágási melléktermékből vagy belsőségből

                        0

                        0

                        0

                        0

                        0

                        0

                        2020-ban, 2021-ben és 2022-ben 40;

                        2023-tól 80.

               ”

               (3)Az I. mellékletet el kell hagyni.

               3. cikk

               Ez a határozat az elfogadásának napján lép hatályba.

               Kelt...,

                        a vegyes bizottság részéről

                        az elnök

                     (1)

                        HL L 53., 1997.2.22., 2. o.

                     (2)

                        HL L 263., 1998.9.26., 37. o.

                     (3)

                        HL L 275., 2007.10.19., 32. o.